钦定古今图书集成/明伦汇编/氏族典/第087卷 > 《廖用贤尚友录》 > 卢同
## 钦定古今图书集成/明伦汇编/氏族典/第087卷 > 《廖用贤尚友录》 > 卢同

按《魏书卢同传》：“同字叔伦，范阳涿人，卢元之族孙。父
辅，字显元，本州别驾。同身长八尺，容貌魁伟，善于处
世。太和中，起家北海王祥国常侍，稍迁司空祭酒、昌
黎太守。寻为营州长史，仍带郡。入除河南尹丞，迁太
尉属。会豫州城民白早生反，诏同为军司，事平，除冀
州镇东府长史，父忧解任。后除司空谘议参军，兼司”
马，为《营构》东宫都将。延昌中，秦州民反，诏同兼通直
常侍，持节慰谕之。还，转尚书右丞，进号辅国将军。以
父讳不拜，改授龙骧。熙平初，转左丞，加征卤将军。肃
宗世，相州刺史。中山王熙起兵于邺，熙败，以同为持
节、兼黄门侍郎慰劳使，乃就州刑熙。还，授平东将军、
正黄门营明堂副将。寻加抚军将军、光禄大夫、本州
大中正。营州城民就德兴谋反，除同度支尚书，黄门
如故，持节使营州慰劳，听以便宜从事。德兴降，安辑
其民而还。德兴复反，诏同以本将军为幽州刺史，兼
尚书行台，慰劳之。灵太后反政，以同义党，除名。孝昌
三年，除左将军、太中大夫，兼左丞，为齐兖二州行台
节度。庄帝践阼，诏复本秩，除都官尚书，复兼七兵。以
同前慰劳德兴之功，封章武县开国伯，正除七兵。寻
转殿中，加征南将军。普泰初，除侍中，进号骠骑将军、
左光禄大夫，除仪同三司。永熙初薨，年五十六。赠侍
中、司空公，谥曰孝穆。三年，复加赠尚书右仆射。有四
子。

===卢渊===按《魏书卢元传》：“元子度世。度世子渊，字伯源，小名阳
乌。性温雅寡欲，敦尚学业。袭侯爵，拜主客令，典属国，
迁秘书令，始平王师。以例降爵为伯，给事黄门侍郎，
迁兼散骑常侍、秘书监、本州大中正。及车驾南伐，赵
郡王干督关右诸军事，诏加渊使持节安南将军为
副，寻以萧赜死，停师。是时泾州羌叛，渊以步骑六千”
徐行而进，未经三旬，贼众逃散，降者万馀口。诏兼侍
中。未几，拜仪曹尚书。高祖考课在位，降渊以王师守
常侍、尚书，寻除豫州刺史，以母老固辞。会萧昭业雍
州刺史曹虎遣使请降，乃以渊为使持节、安南将军，
督前锋诸军径赴樊、邓。渊辞，高祖不许。渊素无将略，
为贼所败，坐免官爵为民。寻遭母忧，服阕，兼太尉长
史。高祖南讨，又兼彭城王中军府长史。寻为徐州京
兆王愉兼长史。渊以诚信御物，甚得东南民和。景明
初，除秘书监。二年，卒官。赠安北将军、幽州刺史，复本
爵固安伯，谥曰懿。